On Augustus 10, 2012 Desember 28, 2012 By baptistekerkkemptonparkIn Bybel
Omdat elke woord dan geïnspireer is, is letterlike vertalings beter vir ons eie studie van die Skrif as dinamiese vertalings. Vertalings soos die Afrikaanse Ou Vertaling, die New American Standard Bible, die New King James Version, die King James Version, en die English Standard Version poog almal om woordeliks die oorspronklike tale weer te gee. Dinamiese vertalings soos die Afrikaanse Nuwe Vertaling, die Nuwe Lewende Vertaling, die Good News Bible, die New International Version, die Living Bible, en die Boodskap probeer nie elke woord weergee nie, maar interpreteer dikwels die betekenis van verse volgens wat die vertalers dink. Sommige van hierdie vertalings is eintlik meer ‘n kommentaar as ‘n vertaling. Dinamiese vertalings vertaal soms nie eers die woorde wat sinne aanmekaar voeg nie. Ons glo dat hierdie woorde vertaal moet woord omdat elke woord deur die Gees geïnspireer is. Sonder ‘n woordelikse vertaling uit die oorspronklike tale sal die kanse om goeie lerende Skrif-prediking te beoefen, drasties verminder. Diep eksegetiese Bybelstudie is ook nie moontlik uit dinamiese vertalings nie. In beide die geval van eksposerende prediking en eksegetiese Bybelstudie sal jy struikel in ‘n dinamiese vertaling as jy nie Grieks, Hebreeus, en Aramees (die oorspronklike tale waarin die Bybel geskryf is) ken nie. Iemand wat eksposerend probeer preek uit ‘n dinamiese vertaling, gaan alewig moet sê: “Hierdie is nie heeltemal reg vertaal nie. Wat letterlik in die Grieks staan is…”. Later sal mense nie meer vertroue in die Bybel hê nie, omdat daar alewig gewys moet word dat dit verkeerd vertaal is. Mense sal ook onbekwaam voel en dink: “Ons weet nie eintlik wat God vir ons wil sê nie, want die Afrikaanse vertalings is onbetroubaar.” Die waarheid is eintlik dat dinamiese vertalings nie die Woord raakvat soos wat God dit bedoel het nie. Daar is wel vertalingsfoute in letterlike vertalings, maar ons kan met vertroue weet dat ook die vertalings wat ons besit God se Woord is. Toe Filippus vir die Etiopiër verduidelik wat die SKRIF sê, was dit uit ‘n vertaling (die Griekse vertaling van die Ou Testament) wat hy gelees het (Handelinge 8:32). Dus was die dosent verkeerd toe hy vir ons gesê het: “Vertalings is nie die Woord van God nie.”
Dinamiese vertalings kan wel van waarde wees om sekere verse te interpreteer, maar om jou eie deeglike studie in die Bybel te maak is letterlike vertalings nodig (dit is nou as jy nie self in die oorspronklike tale kan indelf nie). Maar wat van die sendingveld? Ons weet mos dat daar baie dinge in die antieke Joodse kultuur is wat nie deur sommige nasies verstaan sal word nie? Dit is sekerlik waar en ek verstaan nie genoeg van hierdie veld nie. Ek moet meer gedagte hieraan gee. Dit is wel so dat ongelowiges selfs met verstaanbare woorde nie die waarhede van God kan verstaan sonder die Heilige Gees nie (1 Korintiërs 2:14). Ek sal tog graag meer hieroor wil nadink.